দলীয় নেতৃত্ব ও পুলিশের একাংশের ভূমিকায় তিনি ক্ষুব্ধ, হতাশ এবং‌ দুঃখিত। এতটাই যে, মেয়র ও মন্ত্রী শোভন চট্টোপাধ্যায় শুক্রবার ঘনিষ্ঠ মহলে বলেছেন, যা হল, তাতে দলে থাকার মতো অবস্থা তাঁর আর নেই— এমনই খবর তৃণমূল সূত্রের।
‘যা হল’ মানে বৃহস্পতিবার রাতভর শোভনের স্ত্রী রত্না চট্টোপাধ্যায়ের ধরনা ও তার প্রেক্ষিতে একাধিক পুলিশকর্তা এবং দলের শীর্ষনেতৃত্বের আচরণ।
তৃণমূলের একটি সূত্রের খবর, শোভন মনে করছেন, এমন একটা পরিস্থিতি তৈরির চেষ্টা হচ্ছে যাতে তিনি এক রকম বাধ্য হয়েই পদত্যাগ করেন।
শাসকদল সূত্রের খবর, রত্না সদলে গোলপার্কে পৌঁছনোর পর শোভন সহায়তা চেয়ে প্রথমে এক আইপিএস অফিসারকে ফোন করেন। কিন্তু তিনি ‘দেখছি’ বলে লাইন কেটে দেন। 
তৃণমূল ও পুরসভা সূত্রের খবর, এরপর শোভন ফোন করেন এক শীর্ষস্তরের পুলিশকর্তাকে। তিনি শোভনকে বলেন, ‘১০ মিনিট দিন, দেখছি।’ শোভন তাঁকে জানান, গোটা বহুতল মোটরবাইক বাহিনী ঘিরে ফেলেছে। ওই পুলিশকর্তা প্রশ্ন তোলেন,  শোভন কেন তাঁর মেয়ের ভিসা ফর্মে স্বাক্ষর করছেন না? তিনি পরামর্শ দেন, মেয়রের উচিত তাঁর আইনজীবীদের বদলে ফেলা। 
তৃণমূল সূত্রের খবর, শোভন পুলিশকর্তাকে প্রশ্ন করেন, এত রাতে কি এই সব আলোচনার সময়! ওই পুলিশকর্তা পাল্টা বলেন, এত রাতে তা হলে শোভন কী করে তাঁর সহায়তা চাইছেন! এ কথা বলে ‘শুভরাত্রি’ জানিয়ে লাইন কেটে দেন তিনি। শোভন এরপর আরও সিনিয়র এক আইপিএস অফিসারকে ফোন করে অনুযোগ জানান।
ততক্ষণে দু’জন ওসি ফ্ল্যাটে গিয়ে শোভনকে তাঁর মেয়ের ভিসা ফর্মে সই করতে বলেন। তবে এক সিনিয়র আইপিএস অফিসারের হস্তক্ষেপে পুলিশ নিরস্ত হয়।
তৃণমূল সূত্রের খবর, রাত ৩টে নাগাদ দলের শীর্ষনেতৃত্বকে শোভন হোয়াট্সঅ্যাপ মেসেজ পাঠিয়ে জানান, তিনি হয়তো বাঁচবেন না, তবে রত্নার ‘ব্ল্যাকমেলিংয়ের’ কাছে ঝুঁকবেনও না। উত্তর আসে, সামনে মহেশতলা উপনির্বাচন। শোভন যেন এখন চুপ করে থাকেন। শুক্রবার দুপুরে শীর্ষনেতৃত্বের তরফে সব কিছু খতিয়ে দেখা হবে বলেও মেয়রকে আশ্বাস দেওয়া হয়।